Diari Oficial de la Generalitat Valenciana


Sumari del DOGV 396, del 25-06-1986 (1986/806584)

ORDRE de 10 de juny de 1986, de la Conselleria de Traball i Seguretat Social, sobre Jubilacions Anticipades.
------------------------------------------------------------------------------------------------------------

### Dades del document

Número de DOGV
:   396

Data del DOGV
:   25-06-1986

Secció del DOGV
:   ALTRES DISPOSICIONS

Número del document
:   1986/806584


Data del document
:   10-06-1986

Organisme emissor
:   Conselleria de Treball i Seguretat Social

Tipus de document
:   Ordre

Anàlisi jurídica

Ordre de 10 de juny de 1986, de la Conselleria de Treball i Seguretat Social, sobre Jubilacions Anticipades.  
Com a conseqüència de l'Ordre del Ministeri de Treball i Seguretat Social de 9 d'abril de 1986, per la qual es regula la concessió d'ajudes a empreses en crisis per a la jubilació anticipada de treballadors, la gestió de la qual correspon a la Generalitat Valenciana, d'acord amb el Reial Decret 268/85, de 23 de gener, el qual regula el traspàs de competències de l'Administració de l'Estat, cal dictar les normes de procediment adaptades a les peculiaritats pròpies de la nostra Comunitat.   
En virtut d'això, aquesta Conselleria de Treball i Seguretat Social, fent ús de les facultats que li confereixen la Llei 5/83, de 30 de desembre, de Govern Valencia i el Decret 192/85, de 9 de desembre, del Consell de la Generalitat Valenciana, ordena   
Article primer  
S'estableix per a l'any 1986 un programa d'ajudes a empreses en crisi no subjectes a plans de reconversió que facilite la jubilació anticipada de llurs treballadors.   
Amb aqueix fi aquestes empreses podran sol·licitar les ajudes per jubilació anticipada regulades en aquesta ordre quan els treballadors afectats complesquen els requisits següents:   
1. Que tinguen seixanta o més anys i que cessen en les empreses abans d'assolir l'edat ordinària de jubilació en el règim de la Seguretat Social d'enquadrament.   
2. Que en assolir aquesta edat, pogueren tenir cobert el període de cotització establit per a causar dret a la pensió de jubilació.   
3. Que estiguen d'alta o situació assimilada a l'alta de la Seguretat Social, quan se sol.licite l'ajuda.   
Article segon. Ajudes.   
1. Quantia.   
La quantia de l'ajuda per jubilació anticipada serà equivalent al 75% de la remuneració mitja percebuda pel treballador durant els sis mesos precedents al seu cessament en l'empresa, no podent en cap cas ser superior a la pensió que li hagués correspost de tenir complida l'edat ordinària de jubilació. Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social i continuarà cotitzantse per ell pel tipus corresponent a contingències comunes. A aquest efecte es prendrà com a base de cotització el promedi de les bases de cotització per contingències comunes dels sis mesos precedents al casament en l'empresa.   
2. Finançaments.   
El finançament de les ajudes per jubilació anticipada i de les cotitzacions a la Seguretat Social que hagen de realitzar-se durant la percepció d'aquestes, correspondrà en un 60% a les empreses sol·licitants i el 40% restant a la Conselleria de Treball i Seguretat Social.   
La participació de l'empresa podrà superar aquest percentatge, si hi existeix prèvia conformitat.   
Article tercer. Procediment.   
Les sol·licituds acollint-se als beneficis enunciats anteriorment, es presentaran per les empreses davant les Direccions Territorials de Treball en els models que establesca a l'efecte la Conselleria de Treball i Seguretat Social, i que es facilitaran en les esmentades Direccions Territorials, havent-s'hi d'acompanyar la documentació següent:   
a) La que siga requerida, en cada cas, per raó del que disposa el Reial Decret 696/1980, de 14 d'abril, per a l'aplicació de l'Estatut dels Treballadors als expedients de modificacions substancials de les condicions de treball i de suspensió i extinció de les relacions de treball, per tal d'acreditar l'existència de la causa econòmica o tecnològica a què fa referència l'esmentat Reial Decret.   
b) Relació dels treballadors per als quals se sol·liciten les ajudes on s'indiquen llurs circumstàncies personals i laborals.   
c) Document en el qual s'acredite la conformitat individualitzada dels treballadors d'acollir-se a aquestes ajudes.   
d) Document on s'arreplegue el compromís de l'empresa de realitzar l'aportació al finançament de les ajudes en la manera i terminis que s'estableixen en aquesta Ordre.   
e) Document en què s'arreplega el compromís d'anticipar als treballadors les ajudes que els haguessen estat reconegudes, si transcorreguts tres mesos des de llur concessió no se n'haguessen fet efectives per causes imputables a l'empresa, podent rescabalar-se aquesta de les quantitats anticipades a l'hora d'efectuar la seua aportació, amb la prèvia acreditació d'aquestes.   
Article quart  
Les Direccions Territorials de Treball, analitzaran els expedientes de sol·licitud de beneficis, verificant si els impresos estan degudament complimentats i acompanyats dels documents que s'hi especifiquen, trametent-los en el termini de 10 dies a la Direcció General d'Ocupació i Cooperació, amb el seu informe, en els aspectes que considere necessaris per a la resolució d'aquest.   
En el supòsit que l'expedient estigués incomplet, per part de les Direccions Territorials de Treball, es requerirá al sol·licitant perquè, d'acord amb l'Art. 71 de la Llei de Procediment Administratiu, el complete en el termini màxim de 10 dies.   
Article cinqué  
La Direcció General d'Ocupació i Cooperació apreciarà l'existència de la referida causa econòmica o tecnològica, a efectes de concessió de les ajudes, dictant-ne resolució accedint o denegant els beneficis sol·licitats en el termini de 30 dies. Prèviament a resoldre, hi podrà sol·licitar els informes que considere oportuns.   
La Resolució dictada es notificarà al sol·licitant i a la Tresoreria General de la Seguretat Social a efectes de pagament, trametent-ne còpia a la Direcció Territorial de Treball corresponent per al seu coneixement.  
Article sisé. Pagament.   
1. El pagament de les ajudes per jubilació anticipada als treballadors beneficiaris es durà a terme per la Tresoreria General de la Seguretat Social en la mateixa manera i terminis que les pensions del mateix sistema de la Seguretat Social.   
2. Les empreses ingressaran en la Tresoreria General de la Seguretat Social l'import de les ajudes i de les quotes a llur càrrec, dins el termini de 30 dies naturals, següents a la data en què se'ls notifique la quantia. Aquest ingrés podrà fer-se íntegrament o de manera fraccionada.   
3. La Conselleria de Treball i Seguretat Social posarà a disposició de la Tresoreria General de la Seguretat Social els fons públics necessaris per a l'abonament de les ajudes, podent fer-ho fraccionadament, per anualitats, en un termini de quatre anys.   
Article seté  
Pel que fa a les condicions per a la concessió i percepció de les ajudes, les garanties de les empreses i allò no previst en aquesta Disposició, s'ajustarà al que disposa l'Ordre de Ministeri de Treball i Seguretat Social de 9 d'abril de 1986, per la qual es regula la concessió a les empreses en crisi, no subjectes a plans de reconversió, d'ajudes per a la jubilació anticipada de llurs treballadors.   
Article vuité.   
La Conselleria de Treball i Seguretat social podrà, amb caràcter excepcional, concedir ajudes a aquells treballadors, majors de 55 anys i menors de 60 que pertanyent a empreses en crisis haguessen cessat en aquestes en virtut d'expedient de Regulació d'Ocupació, havent-hi esgotat les prestacions contributives per desocupació.   
A tal efecte, els treballadors hauran d'haver subscrit amb la Seguretat Social el corresponent conveni especial de cotització regulat en l'Ordre del Ministeri de Treball i Seguretat Social de 30 d'octubre de 1985, i així com la Resolució de 12 de febrer de 1986, de la Direcció General de Règim Econòmic de la Seguretat Social.   
Les ajudes regulades en aquest article seran subvencions parcials del cost anual dels referits convenis a càrrec de fons propis de la Generalitat Valenciana del Programa 991 de Foment d'Ocupació.   
DISPOSICIONS FINALS  
Primera  
S'autoritza el Director General d'Ocupació i Cooperació a desenvolupar les normes i procediment de tramitació de les ajudes que disposa aquesta Ordre.   
Segona  
Aquesta Ordre tindrà vigència durant l'any 1986, i entrarà en vigor l'endemà de la publicació al Diari Oficial de la Generalitat Valenciana.   
València, 10 de juny de 1986.   
El Conseller de Treball i Seguretat Social,  
MIQUEL DOMENECH I PASIOR